Forsætisráðherra Danmerkur boðar að grípa þurfi til hertra aðgerða vegna faraldursins og hvetur alla þá sem ekki hafa látið bólusetja sig gegn COVID-19 að gera það sem fyrst.
Smitum hefur fjölgað verulega í Danmörku undanfarnar vikur og sjúkrahúsinnlögnum sömuleiðis. Mette Frederiksen forsætisráðherra segir ríkisstjórnina fylgjast náið með framvindu mála í faraldrinum. Hún segir að grípa þurfi skjótt til aðgerða svo halda megi aftur af útbreiðslu veirunnar og draga þar með úr hættunni á að fólk þurfi að leggjast inn á sjúkrahús.
Innan skamms megi búast við ráðleggingum sóttvarnanefndar um til hvaða bragða skuli tekið. Í þeirri nefnd sitja meðal annarra fulltrúar heilbrigðiskerfisins, ríkislögreglustjóra og nokkurra ráðuneyta.
Skilgreini nefndin COVID-19 sem samfélagslega hættulegan sjúkdóm megi að nýju grípa löglega til samkomutakmarkana. Danska ríkisútvarpið hefur ekki fengið staðfest hvenær nefndin kemur saman.
Meðal þess sem einnig hefur verið nefnt er endurupptaka kórónuveiruvegabréfs sem tryggi að eins þau sem eru bólusett, áður smituð eða með neikvæða niðurstöðu skimunar geti sótt fjölmenna staði. Þannig megi rjúfa smitkeðjuna og halda samfélaginu opnu að mati sérfræðinga. Deildar meiningar eru meðal stjórnmálaflokka í Danmörku um til hve róttækra aðgerða skuli gripið til að stemma stigu við faraldrinum.